A Bizottság 1428/97/EK rendelete

(1997. július 23.)

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendelet alkalmazásának részletes szabályai megállapításáról szóló 2037/93/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1068/97/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 16. cikkére,

mivel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendelet alkalmazásának részletes szabályai megállapításáról szóló 2037/93/EGK bizottsági rendelet [3] 5. cikke rendelkezik a nyilvánosságot az "OEM", "OFJ", "oltalom alatt álló eredetmegjelölés" és "oltalom alatt álló földrajzi jelzés" kifejezések jelentéséről közösségi nyelveken tájékoztató intézkedésekről; mivel ezeknek az intézkedéseknek az elfogadása és alkalmazása és elsősorban a közösségi termelők, forgalmazók és fogyasztók körét megcélzó közösségi tájékoztató kampány lebonyolítása különösen megmutatta a közlendő üzenet közvetítését szolgáló közösségi jelzés hasznosságát és hatékonyságát;

mivel ezért e közösségi jelzés lenne a fogyasztók OEM-ekről és OFJ-kről történő tájékoztatásának, valamint a termelőknek a közösségi eljárás igénybevételére, a forgalmazóknak pedig a szóban forgó termékek forgalmazására való ösztönzésének legjobb módja; mivel mindez a 2081/92/EGK rendeletben megállapított célkitűzések körébe tartozik, és megfelel a tagállamok és a gazdasági szereplők elvárásainak;

mivel ezért létre kell hozni egy olyan közösségi jelzést, amelynek használatára a 2081/92/EGK rendelet alapján bejegyzett elnevezések jogosultak lennének; mivel ez a jelzés kizárólag az említett rendeletnek megfelelő, és az "oltalom alatt álló eredetmegjelölés", "oltalom alatt álló földrajzi árujelző" kifejezések, illetve az "OEM", "OFJ" rövidítések, vagy az ezekkel egyenértékű, hagyományos nemzeti kifejezések használatára jogosult mezőgazdasági termékeken és élelmiszereken tüntethetők fel; mivel ezek a jelzés nélkül, önmagukban is használhatók;

mivel a 2081/92/EGK rendelet, valamint az abban foglalt kifejezések és rövidítések ismertségének terjesztésére bevezetett tájékoztató intézkedések pozitív és hasznos hatásának tudatában a 2037/93/EGK rendeletben megállapított határidőt – a tájékoztató intézkedések hatékonyságának meghosszabbítása és növelése érdekében – négy évvel meg kell hosszabbítani;

mivel az e rendeletben foglalt intézkedések összhangban vannak a Földrajzi Jelzések és Eredetmegjelölések Szabályozási Bizottságának a véleményével,

ELFOGADTA EZT A RENDELETET:

1. cikk

A 2037/93/EGK rendelet szövege a következőképpen módosul:

1. Az 5. cikk szövege a következő bekezdéssel egészül ki:

"Az előző bekezdésben foglalt ötéves határidő négy évvel meghosszabbodik. A végrehajtott tájékoztató intézkedéseket ki kell értékelni."

2. A rendelet szövege a következő 5a. cikkel egészül ki:

"5a. cikk

(1) Az oltalom alatt álló eredetmegjelölésként (OEM) vagy oltalom alatt álló földrajzi árujelzőként (OFJ) bejegyzett elnevezések mellett fel lehet tüntetni a 2081/92/EGK rendelet 15. cikkében megállapított eljárásnak megfelelően meghatározandó közösségi jelzést.

(2) A közösségi jelzés kizárólag a 2081/92/EGK rendelet rendelkezéseinek megfelelő termékeken tüntethető fel.

(3) Az "OEM", "OFJ" rövidítések, illetve az "oltalom alatt álló eredetmegjelölés" és az "oltalom alatt álló földrajzi árujelző" kifejezések, továbbá az ezekkel egyenértékű hagyományos nemzeti kifejezések a közösségi jelzés nélkül is használhatók."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. július 23-án.

a Bizottság részéről

Franz Fischler

a Bizottság tagja

[1] HL L 156., 1997.6.13., 10. o.

[2] HL L 208., 1992.7.24., 1. o.

[3] HL L 185., 1993.7.28., 5. o.

--------------------------------------------------